เดินหน้าวิจัย พัฒนา ยาต้านไวรัสเอดส์ ตามแนวทางการรักษาแบบใหม่ คาดผู้ป่วยเข้าถึงยาได้ปลายปี 2565
ภญ.ศิริกุล เมธีวีรังสรรค์ รองผู้อำนวยการองค์การเภสัชกรรม กล่าวว่า จากสถานการณ์การระบาดของโรคเอดส์ทั่วโลก พบว่าในปี 2563 มีผู้ติดเชื้อทั่วโลก สะสม 37.7 ล้านคน เป็นผู้ติดเชื้อรายใหม่ 1.5 ล้านคน และมีผู้เสียชีวิต 680,000 คน ประเทศไทย เป็นอีกหนึ่งประเทศที่เผชิญกับปัญหาการระบาดของโรคเอดส์มาอย่างต่อเนื่อง จากการคาดประมาณผู้ติดเชื้อ ณ 19 เมษายน 2564 พบว่ามีผู้ติดเชื้อ ณ ปัจจุบัน จำนวน 493,859 คน โดยเป็นผู้ติดเชื้อรายใหม่ 5,825 คน เฉลี่ย 16 คนต่อวัน และมีผู้เสียชีวิต 11,214 คนต่อปี เฉลี่ย 31 คนต่อวัน เพื่อให้ผู้ป่วยเข้าถึงยามากขึ้นและมีชีวิตที่ยืนยาว องค์การเภสัชกรรม จึงได้คิดค้น วิจัยและพัฒนายากลุ่มใหม่ๆ ตามแนวทางการรักษาใหม่ ซึ่งมีทั้งยาต้านไวรัสเอดส์สูตร ที่มี Dolutegravir ตามแนวทางการรักษาล่าสุด และยารักษาโรคแทรกซ้อน เช่น ยาต้านไวรัสตับอักเสบบีที่ลดการดื้อยาและยาต้านไวรัสตับอักเสบซีที่รักษาครอบคลุมได้ทุกสายพันธุ์ โดยขณะนี้อยู่ระหว่างการขอขึ้นทะเบียนตำรับยากับสำนักงานคณะกรรมการอาหารและยา คาดว่าจะเริ่มทยอยออกสู่ผู้ป่วยได้ประมาณปลายปี 2565 การพัฒนายาที่ใช้ในการรักษาให้ทันตามแนวทางการรักษาใหม่ จะมีการดูดซึมที่ดีกว่า ขนาดยาที่ใช้น้อยกว่า สามารถรับประทานยาได้ง่ายขึ้น แต่ยังคงให้ประสิทธิผลในการออกฤทธิ์เท่าเดิมหรือดีขึ้น สามารถลดอาการข้างเคียงและการดื้อยาได้ โดยมีการปรับราคายาจากเดิมที่มีราคาสูงให้ถูกลง เพื่อให้ผู้ป่วยสามารถเข้าถึงยาได้มากขึ้น ส่งเสริมให้ผู้ป่วยมีคุณภาพชีวิตที่ดีขึ้น เพื่อให้สอดคล้องตามเป้าหมาย “ลดการติดเชื้อ ลดการตาย ลดการตีตรา”